SKRIFTLIG FORESPØRGSEL E-1128/98

af Paul Rübig (PPE) til Kommissionen

(8. april 1998)

Om: Hørgarnimport fra Folkerepublikken Kina

Den europæiske hørgarnproduktion er faldet fra 25.000 tons i 1994 til 15.000 tons i 1996. De to største flaxspinderier blandt de ca. to dusin europæiske producenter, som fremstiller dette hørgarn, befinder sig i Østrig og Italien.

En afgørende årsag til disse krisesymptomer var, at der i 1993 og 1994 pludselig blev importeret en mængde hørgarn fra Folkerepublikken Kina. På den anden side er der dog fastlagt et importkontingent for hørgarn fra Kina under toldtarifnumrene 5306.10 og 5306.20 i form af en årlig fællesskabsmaksimumsmængde på 450 tons. Alligevel blev der ifølge beregninger importeret 1.857 tons fra Kina i EU i 1993, og i 1994 blev der registreret 1.513 tons. For 1994 viser tallene en import på 628 tons til Italien og 637 tons til Belgien, hvilket hver især allerede udgør en massiv overtrædelse af fællesskabsmaksimumsmængden.

Grunden til, at importsituationen i 1995 og 1996 er faldet lidt til ro, er, at efterspørgslen efter kinesisk hørgarn er bortfaldet som følge af markedets sammenbrud. Denne situation kan dog hurtigt ændre sig, eftersom den europæiske hørindustri synes at være ved at komme til hægterne.

Kan Kommissionen give omfattende oplysninger vedrørende årsagerne til den eventuelle overskridelse af disse EU-maksimumsmængder?

Svar afgivet på Kommissionens vegne af Sir Leon Brittan

(7. maj 1998)

De pågældende varer henhører, i lighed med ramiegarn, under tekstilkategori 115, for hvilken der for perioden marts til december 1994 var fastsat et autonomt fællesskabskontingent på 450 tons i henhold til Rådets forordning (EF) 517/94 af 7. marts 1994 om fælles regler for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel(1).

Dette kontingent er fra 1. januar 1995 blevet erstattet af de kvantitative lofter, der blev fastsat inden for rammerne af den nuværende bilaterale aftale mellem Fællesskabet og Kina om handel med tekstilvarer og beklædning af andre fibre end bomuld, uld og kemofibre, der udløber den 31. december 1998.

Vedrørende importen af disse varer i 1994 indebærer den registrerede import på 1,513 t, at kontingentet for dette år er blevet overskredet. Dette skyldtes den omstændighed, at de varer, der blev afsendt i 1993, og som derfor ikke var omfattet af kontingentet for 1994, blev medregnet i Fællesskabets statistikker, sammen med importen af de samme varer under kontingentordningen for 1994.

I 1995, 1996 og 1997 har importen holdt sig inden for rammerne af de fastsatte grænser. Forsendelsen af de pågældende varer er undergivet system med dobbeltkontrol, og fra den 28. oktober 1996 indførtes også en elektronisk forbindelse mellem de kinesiske toldkontorer, der udsteder eksportlicenser for disse varer, og Fællesskabets system for elektronisk udstedelse af licenser (SIGL). Myndighederne i Fællesskabet udsteder kun importtilladelser for disse varer, hvis importørerne i deres anmodninger forbliver inden for det kontingent, der er til rådighed for det pågældende år.

(1) EFT L 67 af 10.3.1994.